Polshalik marhuma kampir o‘likxonada tirildi

Mahalliy shifokor tomonidan o‘limi tasdiqlangan varshavalik ayol morgda qayta tirildi, deya xabar bermoqda Korrespondent.net.

91 yoshli Yanina Kolkevich ismli ayol o‘zining Varshavadagi uyida jiyani tomonidan hushsiz holda topildi. Oilaviy shifokor ayolning o‘limini tasdiqlab, rasmiy guvohnoma yozib berdi.
Kampirning qarindoshlari dafn marosimini ikki kundan so‘ng o‘tkazishni rejalashtirdi va jasadni mahalliy o‘likxonaga joylashtirdi. Biroq u yerdagi sovuqxonada 11 soat yotgach, Yanina Kolkevichning tanasi morg xodimlarini hayratga solib, harakatlana boshladi. Ayol shu kuniyoq sog‘lom holatda uyiga qaytdi.
Ostrov Lyubelski shahri politsiyasi ushbu holat bo‘yicha tergov boshladi.